钦定古今图书集成/理学汇编/学行典/第059卷 > 性理大全 > 《四端》
## 钦定古今图书集成/理学汇编/学行典/第059卷 > 性理大全 > 《四端》

潜室陈氏曰：“仁包四端，而智居四端之末者，盖冬者
藏也，所以终万物而始万物者也。智有藏之义焉，有
始终之义焉。是恻隐、羞恶、恭敬三者，皆有可为之事，
而智则无事可为，但分别其为是为非耳，是以谓之
藏也。又恻隐、羞恶、恭敬皆是一面底道理，而是非则
有两面，既别其所是，又别其所非，终始万物之象也。”
故仁为四端之首，而智则或终而或始，犹元为四德
之长，然元不生于元，而生于贞。盖天地之化，不翕聚
则不能发散，理固然也。仁智交际之闲，乃万物之机
轴，循环不穷，吻合无闲，程子所谓“阴阳无端，动静无
始”者，此也。